Tirsdag aften spillede Aalborg Pirates første kamp i deres semifinaleserie i Metal-Ligaen mod SønderjyskE. Det foregik på udebanen i Vojens, og aalborgenserne fik desværre ikke en sejr med sig hjem i bagagen. Der var kun spillet 12 sekunder, da SønderjyskE scorede til 1-0. Pirates kom dog bedre i gang efterfølgende, men måtte skøjte i omklædningsrummet efter første periode nede med 1-0. I anden periode var det igen kun SønderjyskE, der formåede at komme på måltavlen. Denne gang gik det så galt, at det var i Pirates' overtal, at SønderjyskE alligevel formåede at score til 2-0. I tredje periode var SønderjyskE igen skarpest, og efter seks minutter af tredje periode var sønderjyderne pludseligt foran med 4-0. Aalborg Pirates fik dog pyntet på resultatet midtvejs i tredje periode med en scoring til 4-1. Næste kamp i semifinaleserien er på fredag i Gigantium i Aalborg.

Opsummering:
Aalborg Pirates tabte tirsdag aften deres første semifinale mod SønderjyskE.